Wawa Cha ร้านชานมไข่มุกจากไต้หวันภายใต้การบริหารของ Sukishi ที่เป็นคนซื้อแบรนด์นี้เข้ามาในไทยครับ ร้านนี้เค้ามีสโลแกนว่า "King of milk tea" ดังนั้นร้านนี้จึงขึ้นชื่อและขายเครื่องดื่มพวกชานมเป็นหลักครับพร้อมด้วยท็อปปิ้งให้เลือกเพิ่มเติมได้มากมายไม่ว่าจะเป็นไข่มุก พุดดิ้ง เจลลี่ 

วันนี้ผมไปทานตอนดึกเลยอดทานชานมสูตรไต้หวันเลยเพราะทางร้านขายหมดไปแล้ว วันนี้เลยได้ลองชานมสูตรฮ่องกงแทน รสชาติของชานมฮ่องกงนั้นจะออกหวานๆหน่อยครับ แล้วก็จะเข้มข้นมากกว่าชานมสูตรไต้หวันจากร้านอื่นๆที่ผมเคยทานมา ผมค่อนข้างชอบไข่มุกร้านนี้เพราะตัวไข่มุกนั้นค่อนข้างเป็นเม็ด ไม่เละเกินไป ถือว่าไม่เลวร้ายครับ อร่อยดับร้อนได้ดีทีเดียว

[การเดินทาง]
ร้านนี้ตั้งอยู่ที่ชั้น G ของห้างเซ็นทรัลปิ่นเกล้าครับ เป็นเค้าเตอร์อยู่ตรงกลางห้างเลยหน้าร้าน Yum Saap กับ S&P อยู่ฝั่งด้านตึกสำนักงานครับ 

[บรรยากาศ/การบริการ]
ร้านนี้เป็นร้านเค้าเตอร์เล็กๆตามสไตล์ร้านชานมทั่วไป แต่พิเศษกว่าหน่อยตรงที่ข้างๆร้านนั้นมีที่นั่งเล็กๆอยู่ด้วยประมาณ 6-8 ที่นั่งได้ครับ ตัวร้านตกแต่งสีส้มตามสีโลโก้ของทางร้าน พนักงานบริการได้รวดเร็วครับ คนนึงรับออเดอร์ อีกคนก็ทำชานมให้เลยทันที เสร็จอย่างรวดเร็วได้ทานอย่างรวดเร็วครับ

[รสชาติอาหาร/ความคุ้มค่า]
ร้านนี้ขายเครื่องดื่มพวกชาเป็นหลักครับ ชาของทางร้านนั้นมีให้เลือกหลากหลายมากไม่ว่าจะเป็น ชานม ชาเขียว ชาบ๊วย ชาเผือก ชาผลไม้ และอีกมากมายหลายเมนู ชาของที่นี่ใช้ชาจากต้นตำรับดังนั้นเชื่อมือได้ครับว่าออกมารสชาติอร่อยแน่นอน

Hong Kong Milk Tea with Pearl (50 บาท)
- วันนี้ผมสั่งชานมฮ่องกงพร้อมด้วยไข่มุกทานครับ โดยที่ผมเลือก size M ครับ ชานมฮ่องกงรสชาติค่อนข้างคล้ายๆกับชาไทยบ้านเราครับ จะออกเข้มข้น รสนม แล้วก็หวานๆหน่อย ซึ่งจะต่างจากชานมไต้หวันทั่วๆไปที่รสชาติจะอ่อนกว่าหน่อย รสชาติโดยรวมแล้วถือว่าอร่อยเลยครับ (3/5)

ร้านนี้ก็ถือว่าเป็นร้านชานมและเครื่องดื่มดับกระหายคลายร้อนได้เป็นอย่างดีครับ หรือใครอยากเพิ่มน้ำหนักแวะผ่านไปมาแล้วอยากลองก็น่าสนใจไม่น้อยครับสำหรับร้านนี้ อาจจะไม่ใช่ร้านโปรดที่สุดของผมแต่ก็ถือว่าไม่เลวเลยครับ